Naratif

Adroddiad sy'n cyflwyno dilyniant o ddigwyddiadau neu brofiadau mewn modd sy'n ffurfio hanes neu stori yw naratif.Ioan Williams, "Naratif", Yr Esboniadur (Y Coleg Cymraeg Cenedlaethol). Adalwyd ar 16 Tachwedd 2025. Mae naratif yn elfen o weithiau ffeithiol (megis bywgraffiad, ffilm ddogfen, neu adroddiad newyddion) yn ogystal â ffuglen. Gellir cyflwyno naratif drwy gyfres o eiriau ar lafar neu ysgrifenedig, drwy luniau llonydd neu symudol, neu drwy unrhyw gyfuniad o'r rhain. Mynegir naratifau mewn pob math o gyfrwng a chelfyddyd, ym meysydd creadigol ac adloniant, gan gynnwys llenyddiaeth, y theatr, dawns, cerddoriaeth, comics, newyddiaduraeth, radio, animeiddio, ffilm a theledu, gemau fideo, ac hyd yn oed celfyddydau gweledol megis arluniaeth, cerfluniaeth, a ffotograffiaeth.

Adrodd stori ydy'r enw ar y weithgaredd gymdeithasol a diwylliannol o rannu naratifau â phobl eraill, ac mae adrodd ar lafar yn gyffredin i bob cymdeithas, ym mhob rhan o'r byd, ers i fodau dynol ddatblygu iaith. Yn sgil datblygiad llythrennedd, câi naratifau hefyd eu cofnodi, eu creu, a'u cyflwyno ar ffurfiau ysgrifenedig. Gelwir y broses ffurfiol o greu naratif yn draethiad neu adroddiant, a dyma un o'r pedwar modd rhethregol traddodiadol, ynghyd ag ymresymiad, disgrifiad, ac eglurhad. Ceir sawl techneg naratif o adrodd stori.

 Cyfeiriadau 

 Darllen pellach 
 H. P. Abbot, The Cambridge Introduction to Narrative (Caergrawnt: Cambridge University Press, 2002).

Categori:Naratoleg